DOI: 10.14457/tu.the.2016.8
title: ปัจจัยที่ส่งผลต่อการบริหารธุรกิจสำนักพิมพ์ในประเทศไทย

description: การศึกษาเรื่อง “ปัจจัยที่ส่งผลต่อการบริหารธุรกิจสำนักพิมพ์ในประเทศไทย” เป็นการศึกษาเพื่อศึกษาปัจจัยและปัญหาที่ส่งผลต่อการบริหารธุรกิจสำนักพิมพ์ทั้งขนาดใหญ่ ขนาดกลาง และขนาดเล็ก ทำให้สำนักพิมพ์เกิดเหตุขัดข้องในการผลิตสื่อสิ่งพิมพ์ โดยการศึกษาในครั้งนี้ใช้แนวคิดการบริหารธุรกิจ แนวคิดเกี่ยวกับสื่อสิ่งพิมพ์และธุรกิจสิ่งพิมพ์และสื่อสิ่งพิมพ์แนวคิดเกี่ยวกับปัจจัยสำคัญในการดำเนินงานของสื่อสารมวลชน แนวคิดเกี่ยวกับการพัฒนาธุรกิจสำนักพิมพ์ มาเป็นกรอบในการศึกษาการศึกษาในครั้งนี้เป็นการศึกษาเชิงคุณภาพ (Qualitative Research) โดยการสัมภาษณ์แบบเจาะลึก (In-Depth Interview) ผู้วิจัยได้คัดเลือกผู้ให้ข้อมูลหลักเป็นผู้บริหารและบรรณาธิการสำนักพิมพ์ขนาดใหญ่ ขนาดกลาง และขนาดเล็ก จำนวน 9 แห่ง ได้แก่ สำนักพิมพ์อมรินทร์พรินติ้งแอนด์พับลิชชิ่ง สำนักพิมพ์ ณ บ้านวรรณกรรม สำนักพิมพ์สารคดี สำนักพิมพ์โมโนพับลิชชิ่ง สำนักพิมพ์แซลมอนบุ๊ก สำนักพิมพ์ปราณ สำนักพิมพ์สิบมิลลิเมตร สำนักพิมพ์เวย์ และ สำนักพิมพ์แฮพเพนนิ่งผลการวิจัยพบว่า ปัจจัยที่ส่งผลต่อการบริหารสำนักพิมพ์ในประเทศไทยนั้น มีด้วยกัน 4 ปัจจัยหลัก  คือ ปัจจัยด้านการบริหารองค์กร ปัจจัยด้านการบริหารบุคลากร ปัจจัยด้านการบริหารเทคโนโลยี และปัจจัยอื่น ๆ โดยปัจจัยด้านการบริหารองค์กรของสำนักพิมพ์ขนาดใหญ่ ได้แก่ วิสัยทัศน์ในการบริหารองค์กรที่ชัดเจน สำหรับสำนักพิมพ์ขนาดกลางและสำนักพิมพ์ขนาดเล็กจะเป็นการบริหารงานที่ยืดหยุ่นกว่า เพราะว่ามีจำนวนบุคลากรน้อยกว่าทำให้ผู้บริหารมีความใกล้ชิดกับพนักงานมากกว่าปัจจัยด้านการบริหารบุคลากรนั้น สำนักพิมพ์ขนาดใหญ่จะมีบุคลากรเป็นจำนวนมากมีการแบ่งหน้าที่การทำงานอย่างชัดเจน ทางสำนักพิมพ์มีการจัดอบรมเพื่อฝึกฝนและเพิ่มพูนทักษะในการทำงานให้กับบุคลากร สำนักพิมพ์ขนาดใหญ่ที่มีชื่อเสียงดีจะทำให้มีแรงดึงดูดนักเขียนมืออาชีพและนักเขียนมือสมัครเล่นให้ส่งผลงานให้กับสำนักพิมพ์ขนาดใหญ่เป็นจำนวนมาก แต่สำนักพิมพ์ขนาดกลางและสำนักพิมพ์ขนาดเล็กจะมีความคล้ายคลึงกันคือ มีจำนวนบุคลากรจำนวนน้อย บุคลากรหนึ่งคนอาจจะมีความรับผิดชอบงานหลายอย่างและมีการว่าจ้างบุคลากรภายนอกซึ่งมีค่าใช้จ่ายน้อยกว่าในการจ้างพนักงานประจำปัจจัยด้านการบริหารเทคโนโลยี สำนักพิมพ์ขนาดใหญ่ที่มีโรงพิมพ์เป็นของตัวเองจะใช้เครื่องจักรที่ทันสมัย มีการสร้างแอพพลิเคชั่นและหนังสืออิเล็กทรอนิกส์เพื่อตอบสนองความต้องการของผู้อ่านที่ต้องการอ่านหนังสือผ่านอุปกรณ์เทคโนโลยี สำนักพิมพ์ขนาดใหญ่ใช้สื่อสังคมออนไลน์เพื่อเป็นช่องทางในการติดต่อสื่อสารกับผู้อ่านและเพื่อทำการตลาด ส่วนสำนักพิมพ์ขนาดกลางและสำนักพิมพ์ขนาดเล็กที่ไม่มีโรงพิมพ์เป็นของตัวเอง จะนำเทคโนโลยีสื่อใหม่และสื่อสังคมออนไลน์มาใช้ในการทำงานด้านการสื่อสารกับผู้อ่านและเพื่อประชาสัมพันธ์หนังสือใหม่ปัจจัยอื่น ๆ ที่ส่งผลต่อการบริหารธุรกิจสำนักพิมพ์สำนักพิมพ์ขนาดใหญ่คือ เงินทุนและเศรษฐกิจ เนื่องจากสำนักพิมพ์ขนาดใหญ่มีชื่อเสียง มีการลงทุนแบบมหาชนและทำธุรกิจแบบครบทำให้มีโอกาสในการทำรายได้ให้กับสำนักพิมพ์หลายทาง ส่วนปัจจัยด้านอื่น ๆ ที่ส่งผลต่อการบริหารธุรกิจสำนักพิมพ์ขนาดกลางและสำนักพิมพ์ขนาดเล็กคือ ปัจจัยทางเศรษฐกิจและเงินทุน โดยสำนักพิมพ์ทั้งสองขนาดมีเงินทุนที่จำกัดทำให้สำนักพิมพ์ทั้งสองขนาดต้องมีการพัฒนาธุรกิจสำนักพิมพ์เพื่อความอยู่รอดโดยการทำธุรกิจด้านอื่น ๆ ควบคู่ไปกับธุรกิจสำนักพิมพ์เนื่องจากสำนักพิมพ์ขนาดเล็กมีเงินทุนในการบริหารองค์กรอย่างจำกัดทำให้ผู้บริหารต้องบริหารงานและผลิตหนังสือภายใต้งบที่จำกัด ตัดรายจ่ายที่ไม่จำเป็น บางสำนักพิมพ์จึงคิดหาวิธีที่จะหล่อเลี้ยงองค์กรด้วยการทำธุรกิจอื่นควบคู่ไปด้วยกัน ส่วนปัจจัยด้านเศรษฐกิจเป็นปัจจัยภายนอกที่ก่อให้เกิดความกดดันในการบริหารงานที่ทุกสำนักพิมพ์ไม่สามารถหลีกเลี่ยงได้ ผู้บริหารสำนักพิมพ์จึงจำเป็นต้องนำประสบการณ์มาใช้หรือพลิกแพลงสถานการณ์เพื่อไม่ให้เกิดผลกระทบที่รุนแรงต่อองค์กร